Skuespiller Preben Kristensen, som er et af hovednavnene til årets Hjørring Revy, har pådraget sig en mindre hjernerystelse. Det skete, da han faldt uheldigt under en prøve til sommerens revy. En ny skuespiller har på rekordtid lært replikkerne og skal assistere Preben Kristensen i sommerens revy. - Vi tager naturligvis ingen chancer med hensyn til Prebens helbred, og har derfor fundet en særdeles dygtig ekstra skuespiller nemlig Morten Staugaard, hvis bundne opgave er at aflaste Preben Kristensen i det omfang der er nødvendigt, fortæller Hjørring Revyens direktør, Henrik Baloo Andersen. Fra Hjørringrevyen lyder det, at Preben Kristensen bliver klar til premieren den 10. juni, men at han på nuværende tidspunkt ikke kan spille en hel forestilling på fuld tryk. - Derfor kommer Morten til at overtage en del af Prebens opgaver, indtil det igen er trygt og forsvarligt for Preben at stå på scenen og give sig 100 procent. Morten Staugaard, der er opvokset i Vrå, er uddannet skuespiller på Skuespillerskolen Odense Teater, men har siden uddannet sig til Operasanger, og har siden 2014 været medlem af solistensemblet på Det Kongelige Teater. Hjørring Revyen har premiere lørdag den 10. juni.

Opsummering:
Preben Kristensen faldt uheldigt under én af prøverne og har pådraget sig en hjernerystelse.